Malema regverdig landwye betogings | Netwerk24
Deur Elsje Du Toit 13 Januarie 2018 19:40
Julius Malema, leier van die EFF, het die betogings deur mense met EFF-regalia by H&M-winkels oor die land heen regverdig.
“Ons gaan nie toelaat dat hulle ons kinders bobbejane noem nie,” het hy Saterdag by ’n byeenkoms vir die party se grondkrag-forum in Polokwane gesê.
“Ons gaan nie toelaat dat hulle die kleur van ons vel gebruik om ons te verneder en uit te sluit nie.”
Die betogings kom nadat die Sweedse klerewinkelgroep inderhaas ’n aanlynadvertensie moes verwyder omdat Twitter-gebruikers dit as rassisties bestempel het. https://www.netwerk24.com/Nuus/Algemeen/hm-jammer-oor-advertensie-20180109
In die advertensie staan ’n swart seun met ’n groen sweetpakbaadjie met die slagspreuk “Coolest monkey in the jungle” op sy bors.
“Ons sal nooit deur enige idioot voorgesê word oor hoe ons teen verdrukking moet baklei nie,” het Malema Saterdag getwiet.
“Veral nie deur dié wat dit nog nooit ervaar het nie. Daar is nie ’n formule oor hoe om die verdrukker te beveg nie. Verwag vanjaar meer van dié optredes teen alle rassiste, individueel en kollektief. #Siyeza.”
Winkels in Gauteng, onder meer by Mall of Africa en Menlynpark, en die Wes-Kaap, onder meer die Waterfront, moes Saterdag sluit nadat betogers toegesak het.
Polisie het rubberkoeëls gevuur om die mense uiteen te jaag.
Meer oor: Julius Malema | Eff | H&M